Kuninkaala

Kuninkaala () on Vantaan kaupunginosa, joka ulottuu kapeana kaistaleena pääradalta Tikkurilan eteläpuolelta Lahdenväylään. Pohjoisessa Kuninkaala rajoittuu Hakkilan ja Jokiniemen kaupunginosiin, etelässä Helsingin rajaan, jossa rajanaapureina ovat Puistola ja Heikinlaakso. Kuninkaalan halki kulkee itä-länsisuunnassa Kehä III ja etelä-pohjoissuunnassa Vanha Porvoontie, joka noudattaa vanhan Helsinki–Viipuri-maantien reittiä.

Historia

Fastböle on yksi Helsingin pitäjän vanhoja kyliä ja se mainitaan asiakirjoissa ensimmäisen kerran vuonna 1540. Vuodelta 1708 olevassa kartassa näkyy Fastbölen kylässä neljä taloa: Gjutars, Konungs, Markusas ja Orädders. Nämä neljä taloa, samoin kuin isonjaon yhteydessä syntynyt Påkas, ovat vielä nykyään alkuperäisillä paikoillaan Kuninkaalan kylänmäellä, joka sijaitsee tiedekeskus Heurekan kohdalla pääradan itäpuolella aivan Tikkurilan keskustan kupeessa. Kuninkaala on saanut nykyisen suomenkielisen nimensä Konungsin talosta. Kylänmäen miljööseen kuuluu myös Keravanjoen partaalla oleva Helsinggård, Tikkurilan ruotsinkielisen nuorisoseuran vanha seuratalo.

Fastböle oli myös pääradalla Tikkurilan eteläpuolella sijainneen rautatiepysäkin nimi tiettävästi siitä syystä, että pysäkille johti tie Fastbölen kylästä. Vuonna 1926 pysäkille annettiin suomenkielinen nimi Puistola. Sen mukaisesti Fastböle oli käytössä myös läheisen Puistolan kaupunginosan ruotsinkielisenä nimenä. Vuonna 1954 pysäkin – ja koko Puistolan kaupunginosan – ruotsinkieliseksi nimeksi vahvistettiin Parkstad. Tämä pysäkki on Puistolan nykyisen rautatieaseman edeltäjä ja se sijaitsi noin 400 metriä pohjoiseen nykyisestä asemasta.

Vuonna Kuninkaalaan perustettiin Kuusikon kansakoulu, nykyinen Kuusikon koulu.

Asutus  ja ympäristö 
Kuninkaalan nykyinen asutus on pientalovaltaista ja yli 60 % asunnoista omistusasuntoja. Tikkurilan suuralueen kaupunginosista Kuninkaalassa asuu eniten lapsiperheitä. Asutus on keskittynyt kolmelle alueelle: Heidehofiin, Kuusikkoon ja Hakkilankallioon. Kerrostaloasutusta on vain pienellä alueella radan varressa vanhan kylänmäen eteläpuolella. Kuninkaalan Tikkurilan puoleisessa länsiosassa sijaitsee Tikkurila Oyj:n pääkonttori ja maalitehdas. Sen kuutionmuotoinen ”maalitorni” valaistuine mainoskyltteineen on alueen maamerkki. Maalitehtaan lähistössä virtaa Tikkurilankoski, jonka etelärannalla on puistoalue Väritehtaanranta. 
Kuusikosta etelään Kehä III:n toisella puolen on 18,7 hehtaarin kokoinen luonnonsuojelualue Kalkkikallio, joka on tunnettu muun muassa luonnonluolistaan. Kallioisen alueen laki kohoaa lähes 65 metriä merenpinnan yläpuolelle.

Liikenne 
Liikenteellisesti alue on sujuvalla paikalla usean Kehä III:n liittymän yhteydessä. Kuninkaalasta on liityntäliikennettä Tikkurilan asemalle sekä suora linja-autoyhteys kauppakeskus Jumbon kautta Myyrmäkeen. Kuusikosta ja erityisesti Vanhalta Porvoontieltä on suoria linja-autoyhteyksiä Helsingin keskustaan ja Leppävaaraan. Suunniteltu Vantaan pikaraitiotie kulkee Kyytitietä pitkin Tikkurilaan, ja sen reitille kuuluu Kuusikko-niminen pysäkki Kyytitien, Kanervantien ja Sammaltien risteykseen.

Porttipuisto ja Helsinki Outlet 
Kehä III:n ja Lahdenväylän risteykseen Porttipuiston yritysalueelle on rakennettu liiketiloja erityisesti sisustuksen, kodin tavaroiden ja vapaa-ajan tuotteiden myymälöille. Alueelle on sijoittunut muun muassa Kierrätyskeskus, Tokmanni ja Ikea sekä esimerkiksi keravalaisen Finsoffan, lahtelaisen Iskun, maskulaisen Maskun Kalustetalon ja tanskalaisen Jyskin myymälät.

Marraskuussa 2019 Porttipuiston eteläosaan, Kehä III:n eteläpuolelle avattiin norjalaisrahoituksella rakennettu, erityisesti tunnettujen pohjoismaalaisten ja kansainvälisten vaate- ja sisustusmerkkien myymälöitä sisältävä Helsinki Outlet -outlet-kylä.

Maalitehtaan kaavamuutos 
Tikkurilan maalitehdas on siirtymässä pois Kuninkaalasta, ja Väritehtaaksi kutsutulla noin 40 hehtaarin alueella on käynnissä arkkitehtuurikilpailu. Kaavamuutos tuo Kuninkaalaan asumista, palveluita ja työpaikkoja. Suunnittelualueeseen kuuluu myös Heurekan pysäköintialue pääradan itäpuolella. Kilpailuehdotukset julkaistiin kesäkuussa 2022, ja voittaja julkistetaan lokakuussa.

Lähteet

Aiheesta muualla